अखबारों को पढ़ने का उद्देश्य यही होता है कि वह देश में घटित घटनाओं की जानकारी पढ़ने वालों को दें। अखबारों में कार्टूनों और ‘एस.एम.एस. जोक’ शीर्षक के माध्यम से इस फैक्टर को उपयोग में लाए जाने का कारण भी व्यक्ति के जीवन की बढ़ती वही नीरसता, भाग-दौड़ और समय की कमी है। समाचार-पत्र प्रकाशकों को ज्ञात है कि व्यक्ति के जीवन में समय का कितना अभाव है और जो समाचार व्यक्ति को समाचार-पत्रों के माध्यम से प्राप्त होते हैं देश-विदेश और अन्य वही जानकारियाँ उसे रेडियो या फिर टी.वी. या इंटरनेट ;और आजकल तो फेसबुक और वॉट््सएप ने दुनिया को जोड़ दिया हैद्ध के माध्यम से आसानी से प्राप्त हो सकती हैं और फिर एक दो को छोड़कर वही घिसी-पिटी खबरों को पढ़ने, वही चोरी, डकैती, लूटमार, बाढ़, बलात्कार, क्रमवार एक ही तरह की चीज़ों से भी पाठक ऊब सा जाता है। ये ऊबाऊपन, व्यक्ति के जीवन में बढ़ती नीरसता और भाग-दौड़ की वजह से अब और ज़्यादा महसूस की जा रही है। इसलिए अखबारों में बॉलीवुड की चटपटी खबरों की तरह एक बड़ा न सही लेकिन मनोरंजनपूर्ण कॉलम ‘एस.एम.एस. जोक्स’ के रूप में रखा गया है और इसीलिए बीच के पृष्ठों मे कार्टूनों को छापकर या फिर आरंभ या अंत में ‘एस.एम.एस. जोक’ को प्रकाशित कर लोगों को हल्का महसूस कराने की कोशिश की जाती है। हर 3 में से 2 विज्ञापन भी मज़ाकिए अंदाज़ को पेश करते हैं। रेडियो पर तो जोक को समझना एक चुनौतीपूर्ण कार्य होता है क्योंकि हम उस चीज़ को देख नहीं सकते सिर्फ सुन सकते हैं। सिर्फ बोलकर श्रोताओं को उस वातावरण में बांधना बहुत मुश्किल काम होता है। लेकिन फिर भी वे ये काम करते हैं क्योंकि यदि कोई माध्यम एक सफल कुंजी को जानते हुए भी उसका इस्तेमाल न करे, तो उसके लिए यह अपने पैर पर कुल्हाड़ी मारने जैसी बात ही होगी।